**OBRAZLOŽENJE**

**Polugodišnjeg izvještaja o izvršenju proračuna**

**Općine Murter-Kornati za razdoblje**

**01.01.2023. do 30.06.2023.**

Pravilnikom o polugodišnjem i godišnjem izvješću o izvršenju proračuna („Narodne novine“, br. 24/13, 102/17, 1/20 i 147/20, 144/21, 85/23), utvrđeno je da polugodišnji izvještaj o izvršenju proračuna jedinice lokalne samouprave sadrži:

1.OPĆI DIO

A. Račun prihoda i rashoda

- prihodi i rashodi prema ekonomskoj klasifikaciji

- prihodi i rashodi prema izvorima financiranja

- rashodi prema funkcijskoj klasifikaciji

B. Račun financiranja

- račun financiranja prema ekonomskoj klasifikaciji

- račun financiranja prema izvorima financiranja

2.POSEBNI DIO

 - izvršenje po organizacijskoj klasifikaciji

 - izvršenje po programskoj klasifikaciji

 - izvršenje prema funkcijskoj klasifikaciji

 - izvršenje prema izvorima financiranja

3. izvještaj o zaduživanju na domaćem i stranom tržištu novca i kapitala,

4. izvještaj o korištenju proračunske zalihe,

5. izvještaj o danim državnim jamstvima i izdacima po državnim jamstvima,

6. obrazloženje ostvarenja prihoda i primitaka, rashoda i izdataka.

U skladu s odredbama Zakona o proračunu („Narodne novine“ br. 87/08, 136/12 i 15/15) te Pravilnika o polugodišnjem i godišnjem izvješću o izvršenju proračuna („Narodne novine“, br. 24/13, 102/17, 1/20 i 147/20), u općem i posebnom dijelu Proračuna prezentirani su podaci o planiranim prihodima i primicima, te rashodima i izdacima kroz Izvorni (tekući) plan te podaci o njihovom izvršenju u prvoj polovici u 2023. godini. U općem dijelu prikazani su i usporedni podaci s izvršenjem Proračuna u 2022. godini za isto izvještajno razdoblje.

**1. Račun prihoda i primitaka**

Proračun Općine Murter-Kornati za 2023. godinu donesen je na 11. redovnoj sjednici Općinskog vijeća Općine Murter-Kornati, održanoj 21. prosinca 2022. godine i iznosio je 3.441.228 eura.

Prve izmjene i dopune donesene su na 14. redovnoj sjednici Općinskog vijeća Općine Murter-Kornati održanoj 30. lipnja 2023.godine i iznosio je 3.679.886 eura.

Tijekom izvještajnog razdoblja, ukupni prihodi poslovanja iznose 1.104.932 eura , odnosno 13,91% više u odnosu na izvještajno razdoblje prethodne godine.

Primici od financijske imovine i zaduživanja ostvareni su u iznosu od 293.152 eura, a odnose se na primitke dugoročnog kredita za izgradnju dječjeg vrtića i jaslica u Murteru.

Rashodi poslovanja ostvareni su u iznosu od 654.005 eura dok su rashodi za nabavu nefinancijske imovine ostvareni su u iznosu od 358.231 euro , što je za 25,58% više u odnosu na izvještajno razdoblje prethodne godine.

Prihod od poreza i prireza na dohodak ostvaren u razdoblju od 01. siječnja do 30.lipnja 2023. godine iznosi 364.206,17 eura što je za 20,6% više u odnosu na izvještajno razdoblje prethodne godine.

Porezi na imovinu odnose se na porez na kuće za odmor, porez na korištenje javnih površina te na porez na promet nekretninama, a u izvještajnom razdoblju ostvareni su u iznosu od 231.366,42 eura, što je za 25,9% više nego u istom periodu 2022. godine. Do razlike u odnosu na prošlu godinu došlo je iz razloga što u izvještajnom razdoblju bilježimo značajnije povećanje naplate poreza na promet nekretninama, do 30.06.2023.god. ostvaren je u iznosu od 202.367,18 eura što je za 20,2% više u odnosu na ostvareno u izvještajnom razdoblju prethodne godine.

Porezi na robu i usluge ostvareni u razdoblju od 01. siječnja do 30. lipnja 2023. godine iznose 14.716,37 eura. Unutar ove skupine prihoda porez na potrošnju alkoholnih i bezalkoholnih pića ostvaren je u iznosu 14.448,79 eura, dok je porez na tvrtku odnosno naziv tvrtke ostvaren u iznosu od 267,58 eura.

Kapitalne pomoći od međunarodnih organizacija ostvarene u izvještajnom razdoblju iznose 73.103,14 eura, a odnose se na refundirana sredstva pomoći za realizaciju projekta arheološko-rekreacijskog parka Colentum.

Tekuće pomoći proračunu ostvarene su u iznosu od 91.100,69 eura, od čega se iznos od 64.828,98 eura odnosi na pomoći od udjela fiskalnog izravnavanja, dok se iznos od 17.074,01 eura odnosi na kapitalne pomoći za realizaciju projekta arheološko-rekreacijskog parka Colentum, dok iznos od 5.000 eura se odnosi na kapitalne pomoći od ŠKŽ. Unutar ove skupine prihoda iznos od 5.197,70 eura odnosi se na kapitalne pomoći Narodnoj knjižnici i čitaonici iz drugih proračuna.

Pomoći temeljem prijenosa EU sredstava u ovom izvještajnom razdoblju ostvarene su u iznosu od 7.466,76 eura, a odnose se na pomoći za provedbu projekta Zaželi faza III.

Prihodi od nefinancijske imovine u izvještajnom razdoblju ostvareni su u iznosu od 130.023,96 eura. Unutar ove skupine prihoda značajniji su prihodi od naknade za koncesije koje su ostvarene u iznosu od 115.582,55 eura što je za 19,4% više u odnosu na 2022. godinu. Unutar ove skupine prihoda prihodi od zakupa i iznajmljivanja imovine ostvareni su u iznosu od 13.379,56 eura.

Prihodi od ostalih pristojbi i naknada ostvareni su u iznosu od 6.280,16 eura što je znatno više u odnosu na ostvareno u izvještajnom razdoblju prethodne godine, a odnose na prihode od turističke pristojbe.

Prihodi po posebnim propisima ostvareni su u izvještajnom razdoblju u iznosu od 1.316,34 eura što je znatno više nego u izvještajnom razdoblju prethodne godine. Povećanje prihoda bilježimo kod prihoda vodnog gospodarstva te ostalih nespomenutih prihoda.

Prihodi od komunalnog doprinosa ostvareni su u iznosu od 92.653,18 eura što je znatno više u odnosu na ostvareno u izvještajnom razdoblju prethodne godine. Prihodi od komunalne naknade ostvareni su u iznosu od 83.837,48 eura.

Prihodi od pruženih usluga ostvareni su u iznosu od 2.710,65 eura, navedeni prihodi odnose se na prihode od pruženih usluga na temelju propisane obveze jedinica lokalne samouprave da u ime i za račun Hrvatskih voda prikupljaju prihode od naknade za uređenje voda na svom području zajedno s komunalnom naknadom. Za tu uslugu jedinici lokalne samouprave pripada 10% iznosa naplaćene vodne naknade. Također, dio ostvarenih prihoda od pruženih usluga u iznosu od 1.676,29 eura odnosi se na prihode proračunskog korisnika Narodne knjižnice i čitaonice Murter.

Ostali prihodi ostvareni su u iznosu od 33,15 eura.

**Primici**

Primici od financijske imovine i zaduživanja u izvještajnom razdoblju ostvareni su u iznosu od 293.152,49 eura. Navedeni primici odnose se na primitke po osnovi primljenog kredita od tuzemnih kreditnih institucija izvan javnog sektora u iznosu od 293.152,49 eura, a koji se odnosi na primljeni kredit Erste&Steiermärkische Bank d.d. za izgradnju dječjeg vrtića.

**2. Račun rashoda i izdataka**

U posebnom dijelu polugodišnjeg izvještaja o izvršenju Proračuna Općine Murter-Kornati za 2023. godinu rashodi su razvrstani prema programima i aktivnostima.

Ukupni rashodi za prvih šest mjeseci 2023. godine realizirani su u iznosu od 654.005 eura, te rashodu za nabavu nefinancijske imovine u iznosu od 358.231 euro.

Rashodi za zaposlene ostvareni su u izvještajnom razdoblju u iznosu od 169.966 eura odnosno 51,84% u odnosu na plan za 2023.god.,a odnose na plaće zaposlenika Općine, Narodne knjižnice i čitaonice Murter te zaposlenih na projektu Zaželi.

Materijalni rashodi ostvareni su u iznosu od 273.771 euro, što je 31,65% u odnosu na plan za 2023.god. U strukturi materijalnih troškova naknade troškova zaposlenima iznose 4.664 eura, a odnose se na troškove stručnog usavršavanja zaposlenika, službena putovanja, te ostale naknade troškova zaposlenima. Rashodi za materijal i energiju u izvještajnom razdoblju ostvareni su u iznosu od 31.821 euro. Rashodi za usluge u izvještajnom razdoblju iznose 193.044 eura, ostali nespomenuti rashodi poslovanja u prvih šest mjeseci 2023.god. ostvareni su u iznosu od 44.242 eura, a odnose se na naknade za rad predstavničkih i izvršnih tijela, premije osiguranja, reprezentaciju, pristojbe i naknade dok se značajnije povećanje unutar ove skupine rashoda odnosi na plaćanje poticajne naknade za smanjivanje količine miješanog komunalnog otpada Fondu za zaštitu okoliša i energetsku učinkovitost u iznosu od 18.871,06 eura.

Financijski rashodi u izvještajnom razdoblju iznose 6.877 eura a odnosi se na kamate za primljene kredite i zajmove u iznosu od 70,46 eura. Isto tako, navedeni rashodi odnose se na plaćene kamate za dugoročni kredit HBOR-a, te kamate za primljene kredite i zajmove od kreditnih i ostalih financijskih institucija izvan javnog sektora u iznosu od 5.683,59 eura. Što se tiče bankarskih usluga i usluga platnog prometa, u ovom izvještajnom razdoblju izvršeni su u iznosu od 1.123,74 eura, a što je za 54,3% manje nego ostvareno u izvještajnom razdoblju 2022. godine.

Pomoći dane u inozemstvo i unutar opće države u izvještajnom razdoblju ostvarene su u iznosu od 87.190 eura. Navedeni rashodi odnose se na tekuće pomoći za sufinanciranje rada dječjeg vrtića „Pčelica“ te na tekuće pomoći županijskom proračunu za financiranje službenika upravnog odjela za prostorno uređenje Šibensko-kninske županije.

Rashodi za naknade građanima i kućanstvima na temelju osiguranja i druge naknade ostvarene su u izvještajnom razdoblju u iznosu od 47.192 eura. U okviru ovih rashoda ostvareni su rashodi za naknade za novorođenčad, stipendije, naknade za djecu sa poteškoćama, te ostale naknade za socijalne i zdravstvene potrebe mještana.

Ostali rashodi i donacije ostvareni u izvještajnom razdoblju iznose 69.009 eura. Navedeni rashodi odnose se na rashode za tekuće donacije udrugama i drugim neprofitnim subjektima i građanima vezanim uz kulturne, sportske i druge društvene djelatnosti.

Rashodi za nabavu nefinancijske imovine ostvareni su u izvještajnom razdoblju u iznosu od 358.231 euro.

Rashodi za nabavu proizvedene dugotrajne imovine ostvareni u prvoj polovini 2023. god. iznose 358.231 euro. U strukturi navedenih rashoda značajniji su rashodi za izgradnju građevinskih objekata, koji su izvršeni u iznosu od 293.756,60 eura a odnose se na rashode za izgradnju dječjeg vrtića i jaslica u Murteru u iznosu od 218.797,41 euro, dok su rashodi za ostale građevinske objekte izvršeni u iznosu od 74.959,19 eura, a odnose se na projekt rekonstrukcije i uređenja groblja.

Rashodi za postrojenja i opremu ostvareni su u iznosu od 31.152,75 eura, a većim dijelom se odnose na rashode za nabavu mobilnog reciklažnog dvorišta. Rashodi za nabavu nematerijalne proizvedene imovine ostvareni su u iznosu od 3.355 eura što je znatno manje nego u izvještajnom razdoblju prethodne godine.

**3. Račun financiranja**

Općina Murter-Kornati zadužila se tijekom 2020. godine uzimanjem dugoročnog kredita od tuzemne kreditne institucije izvan javnog sektora i to za realizaciju projekta izgradnje i opremanja vrtića u iznosu od 10.000.000 kuna od kojih je u 2020. godini iskorišteno 4.242.034,43 kune, u 2021.g. 1.146.277,59 kuna u 2022. godini iskorišteno je ukupno 126.405 kuna, te u 2023.g.iskorišteni iznos kredita u ovom izvještajnom razdoblju iznosi 293.152 eura. Ukupno stanje iskorištenog kredita iznosi 1.025.080,73eura. Neiskorišteni dio kredita iznosi 302.146,82 eura.

Proračun Općine Murter-Kornati također se zadužio uzimanjem dugoročnog kredita od kreditne institucije u javom sektoru (HBOR) na rok od 5 godina, za projekt modernizacije javne rasvjete u iznosu od 1.500.000,00 kuna, a koji je iskorišten u iznosu od 1.393.750 kuna. U 2021. godini otplaćeno je 99.553,58 kuna glavnice kredita , u 2022. godini otplaćeno je 199.107 kuna glavnice kredita te u prvoj polovici 2023.g. otplaćeno je 13.213,02 eura.

**4. Proračunska zaliha**

Sukladno članku 65. st. 2. Zakona o proračunu, propisan je način korištenja proračunske zalihe. Odlukom o izvršavanju Proračuna Općine Murter-Kornati za prvih šest mjeseci 2023. godine planirana je proračunska zaliha u iznosu od 1.327 eura. Općinski načelnik u izvještajnom razdoblju nije koristio sredstva proračunske zalihe za neplanirane ili nedovoljno planirane rashode.

**5. Jamstva**

Odlukom o izvršavanju Proračuna Općine Murter-Kornati za prvih šest mjeseci 2023. godine nije predviđeno davanje jamstva, te se ista nisu ni davala.

**6. Potraživanja i obveze**

U izvještajnom razdoblju utvrđeno je stanje nenaplaćenih potraživanja, stanje nepodmirenih dospjelih obveza kako slijedi:

**6.1. Potraživanja**

Stanje nenaplaćenih potraživanja na dan 30.06.2023. godine iznosi 176.827 eura.

Zaduženje i naplatu potraživanja za općinske poreze ( porez na potrošnju alkoholnih i bezalkoholnih pića, porez na tvrtku, porez na promet nekretnina) vodi Porezna uprava Šibenik te stanje nenaplaćenih potraživanja za općinske poreze na dan 30.06.2023. godine iznosi 46.397 eura.

U okviru potraživanja poreza na kuće za odmor evidentirano je stanje nenaplaćenih potraživanja u iznosu od 46.907 eura.

U okviru potraživanja za prihode od imovine evidentirana su potraživanja od naknadi za koncesijsko odobrenje, zakupa javnih površina te zakupa i iznajmljivanja poslovnih prostora. Stanje nenaplaćenih potraživanja na dan 30.06.2023. godine iznosi 51.811eura.

Potraživanja za prihode po posebnim propisima po osnovi komunalne naknade i komunalnog doprinosa na dan 30.06.2023. godine iznose 137.562 eura.

Ispravak vrijednosti potraživanja iznosi 105.850 eura.

6.2. Obveze

Stanje obveza na dan 30.06.2023.godine iznose 1.237.237,15 eura. Od toga je 21.601,93 eura dospjelih obveza, a odnose se na obveze za uredski materijal, usluge tekućeg i investicijskog održavanja te intelektualne usluge i ostale usluge. Nedospjele obveze iznose 1.215.635,15 eura, a odnose se na obveze za isplatu plaće za lipanj 2023.god., obveze za naplaćene vodne naknade te ostale obveze za rashode poslovanja te obveze za opremu. Značajnije nedospjele obveze su obveze po kreditima i to dugoročnog kredita Erste&Steiermärkische Bank d.d. za izgradnju dječjeg vrtića te dugoročnog kredita HBOR-a za projekt modernizacije javne rasvjete u ukupnom iznosu od 1.157.211,57 eura.

NAČELNIK

Toni Turčinov, mag.ing.agr.